b'\n_START_ARTICLE_\nGarderh\xc3\xb8jfortet\n_START_PARAGRAPH_\nGarderh\xc3\xb8jfortet var en del af K\xc3\xb8benhavns Landbef\xc3\xa6stning. Fortet blev anlagt 1886-92 for private midler og blev derefter udl\xc3\xa5nt til krigsministeriet. Krigsministeriet udl\xc3\xa5nte til geng\xc3\xa6ld oberstl\xc3\xb8jtnant E.J. Sommerfeldt, der udformede bef\xc3\xa6stningen og tegnede fortet._NEWLINE_Den private forening, der stod bag opf\xc3\xb8relsen, hed "Den frivillige Selvbeskatning til Forsvarets Fremme", eller "F\xc3\xa6drelandets Forsvar". Den frivillige selvbeskatning fik skrabet 1.448.725,53 kroner sammen. L\xc3\xb8bende ekstra indbetalinger og donationer fik bel\xc3\xb8bet op p\xc3\xa5 ca 1.5 millioner kroner. Det svarer i dag til ca. 80 mio. kroner._NEWLINE_Krigsministeriet disponerede over fortet til 1920, hvor det blev nedlagt som fort, og i 1921 gik det tilbage til foreningen, som herefter udl\xc3\xa5nte det til ministeriet som ammunitionsdepot. Fortet blev i en \xc3\xa5rr\xc3\xa6kke benyttet som \xc3\xb8velsesplads for forsvaret og politiet. _NEWLINE_I 1996 overdrog forsvarsminister Hans H\xc3\xa6kkerup fortet til det danske folk, repr\xc3\xa6senteret ved Garderh\xc3\xb8jfonden, der arbejder for en restaurering af fortet med henblik p\xc3\xa5 at \xc3\xa5bne det for offentligheden.\n_START_SECTION_\nGarderh\xc3\xb8jfortet gen\xc3\xa5bner\n_START_PARAGRAPH_\nI mange \xc3\xa5r stod Garderh\xc3\xb8jfortet, det st\xc3\xb8rste, f\xc3\xb8rste, dyreste - og eneste firkantede fort - overladt til sig selv i forglemmelse og forfald, indtil Garderh\xc3\xb8jfonden tog fat p\xc3\xa5 restaurering og bevaring. Det blev yderligere hjulpet p\xc3\xa5 vej ved et samarbejde imellem Realdania, Kulturstyrelsen og Naturstyrelsen. 175 millioner kroner blev afsat til at restaurere K\xc3\xb8benhavns Bef\xc3\xa6stning. Garderh\xc3\xb8j fik sin del._NEWLINE_For driften af fortet st\xc3\xa5r Experimentarium og Skoletjenesten K\xc3\xb8benhavns bef\xc3\xa6stning, der driver skoleforl\xc3\xb8b.\n_START_SECTION_\nFortets store restaurering\n_START_PARAGRAPH_\nGarderh\xc3\xb8jfortet var ved genoverdragelsen til Garderh\xc3\xb8jfonden i ringe forfatning. Fortet var ikke vedligeholdt i n\xc3\xa6vnev\xc3\xa6rdig grad og var plaget af fugt, der tr\xc3\xa6ngte ind gennem v\xc3\xa6gge og lofter. Derfor har der v\xc3\xa6ret en kontinuerlig indsats fra overdragelsen i 1996 til 2013 for at restaurere og sikre fortets nuv\xc3\xa6rende udseende. Det store pansert\xc3\xa5rn er blandt andet sat i stand, og to "nye" kanoner er sat p\xc3\xa5 plads. De to oprindelige blev hugget op i 1920 og er nu erstattet af to l\xc3\xa5nte kanoner. De er af samme m\xc3\xa6rke og n\xc3\xa6sten samme \xc3\xa5rgang: 1888 og 1889. Kontrav\xc3\xa6gtene til forsvindingst\xc3\xa5rnene er ikke blevet r\xc3\xb8rt, s\xc3\xa5 de st\xc3\xa5r, som de altid har gjort og vidner om fortets alder og forfald. _NEWLINE_Fortet gen\xc3\xa5bnede officielt den 27. september 2013 og blev indviet med affyring af de store 15 centimeter kanoner. Kulturminister Marianne Jelved og Gentoftes borgmester, Hans Toft, havde \xc3\xa6ren af at fyre kanonerne af.'